รายการเดินหน้าประเทศไทย : มติคณะรัฐมนตรีฉบับประชาชน วันที่ 13 กุมภาพันธ์ 2561
คณะรัฐมนตรีเห็นชอบเห็นชอบร่างพระราชบัญญัติโบราณวัตถุ ศิลปวัตถุ และโบราณสถานแห่งชาติ ให้องค์กรปกครองส่วนท้องถิ่น มีอำนาจในการบริหารจัดการ ดูแลรักษาโบราณสถาน โบราณวัตถุ เฉพาะที่มีความเกี่ยวข้องสัมพันธ์กับชุมชนนั้นๆ ให้มีอำนาจในการประกาศขึ้นทะเบียนโบราณสถาน หรือสถานที่ที่มีความเป็นมาทางประวัติศาสตร์ ที่ไม่ได้อยู่ในความครอบครองของผู้ใด หรือสถานที่ไม่ได้ประกาศขึ้นทะเบียนเป็นโบราณสถานไว้ก่อน องค์กรปกครองส่วนท้องถิ่นสามารถทำได้ รวมทั้งมีอำนาจในการอนุรักษ์คุ้มครองรักษาปรับปรุงโบราณสถานโบราณวัตถุศิลปวัตถุที่ขึ้นทะเบียนไว้ และสามารถออกข้อบัญญัติในการเก็บค่าธรรมเนียมการเข้าชมจากประชาชนได้

คณะรัฐมนตรีรับทราบประกาศคณะกรรมการค่าจ้าง เรื่องอัตราค่าจ้างตามมาตรฐานฝีมือ (ฉบับที่ 7) เพื่อประกาศในราชกิจจานุเบกษาให้มีผลใช้บังคับ  โดยมุ่งคุ้มครองลูกจ้างที่ผ่านการทดสอบมาตรฐานฝีมือแรงงานแห่งชาติแต่ละสาขาอาชีพและแต่ละระดับให้ได้รับค่าจ้างที่เหมาะสมและเป็นธรรม ตามมาตรฐานฝีมือ 4 กลุ่มอุตสาหกรรม 16 สาขาอาชีพ